Diari Oficial de la Generalitat Valenciana


Sumari del DOGV 6205, del 12-02-2010 (2010/1154)

RESOLUCIÓ de 18 desembre de 2009, de la directora general de Producció Agrària, per la qual es modifica la Resolució de 27 de març de 2009, de la directora general de Producció Agrària, per la qual es despleguen diversos aspectes relacionats amb l'aplicació de l'orde de bases per a la concessió de les ajudes a la subscripció d'assegurances agràries per al Pla 2009 i següents.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6205

Data del DOGV
:   12-02-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/1154


Data del document
:   18-12-2009

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Anàlisi jurídica

 Descriptors 

:   * legislació
    * segur agrícola
    * ajuda a l'agricultura
    * suport econòmic

RESOLUCIÓ de 18 desembre de 2009, de la directora general de Producció Agrària, per la qual es modifica la Resolució de 27 de març de 2009, de la directora general de Producció Agrària, per la qual es despleguen diversos aspectes relacionats amb l'aplicació de l'orde de bases per a la concessió de les ajudes a la subscripció d'assegurances agràries per al Pla 2009 i següents. [2010/1154]  
En l'apartat 3 de l'article 3 de l'Orde de 17 de febrer de 2009, de la Conselleria d'Agricultura, Pesca i Alimentació, per la qual es regulen les subvencions a la subscripció d'assegurances agràries del Pla Nacional d'Assegurances Agràries Combinades (DOCV núm. 5963, de 26 de febrer de 2009), s'establix una subvenció addicional per a les produccions emparades per figures de qualitat, entre les quals figura l'agricultura ecològica, i se supedita la seua aplicació al fet que les pòlisses continguen elements objectius que permeten identificar inequívocament les parcel·les i verificar-ne la inscripció en el registre competent.  
En el moment de publicació de la Resolució de 27 de març de 2009, de la directora general de Producció Agrària (DOCV núm. 5986, d'1 d'abril de 2009), en què es fixaven les produccions que complien els requisits expressats en el paràgraf anterior, les normes de contractació per a les produccions de fruiters no preveien codis específics per a diferenciar les produccions ecològiques.  
Com que ENESA ha establit preus diferenciats per a les produccions ecològiques davant de les que no ho són, Agroseguro SA ha introduït en les normes de contractació els codis corresponents, i amb això desapareix el factor limitador que impedia l'aplicació de la subvenció addicional per a este tipus de producte.  
El suport a les figures de qualitat és una constant en la política de la Conselleria d'Agricultura, Pesca i Alimentació i, per tant, es procedix a modificar la Resolució de 27 de març de 2009, de la directora general de Producció Agrària, per la qual es despleguen diversos aspectes relacionats amb l'aplicació de l'orde de bases per a la concessió de les ajudes a la subscripció d'assegurances agràries per al Pla 2009 i següents (DOCV núm. 5986, d'1 d'abril de 2009).  
Per tot això, en virtut del que s'establix en l'article 70 de la Llei 5/1983, de 30 de desembre, del Consell (en la redacció feta en la Llei 12/2007, de 20 de març), sobre la base de les competències establides en el Decret 121/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, i fent ús de les atribucions conferides en la disposició final primera de l'orde de bases, resolc:  
Apartat únic  
Es modifica l'apartat primer, punt 2, lletra a, de la Resolució de 27 de març de 2009, de la directora general de Producció Agrària, que queda redactat de la manera següent:  
«2. El percentatge anterior s'incrementarà amb les subvencions addicionals següents:  
a) 10% per a les parcel·les inscrites en les denominacions d'origen (d'ara en avant, DO), indicacions geogràfiques protegides (d'ara en avant, IGP) o en el Comité d'Agricultura Ecològica de la Comunitat Valenciana (d'ara en avant, CAECV) amb un titular de la inscripció que siga coincident amb l'assegurat o, en cas de no ser-ho, que l'assegurat tinga autorització del titular de la inscripció a l'efecte de percepció d'esta subvenció.  
Les DO i IGP a què fa referència el paràgraf anterior són les següents:  
- DO de Vins Utiel-Requena.  
- DO de Vins Alacant.  
- DO de Vins València.  
- DO Raïm de Taula del Vinalopó.  
- DO Nispros de Callosa d'En Sarrià.  
- DO Xufa de València.  
- DO Carxofa de Benicarló.  
- DO Arròs de València.  
- DO Kaki Ribera del Xúquer.  
- IGP Cítrics Valencians.  
- IGP Cireres Muntanya d'Alacant.»  
Contra esta resolució és procedent el recurs de reposició davant del mateix òrgan que l'ha dictada, en el termini d'un mes comptador des de l'endemà d'aquell en què tinga lloc la notificació, de conformitat amb el que s'establix en els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, o directament un recurs contenciós administratiu en el termini de dos mesos comptadors des de l'endemà de la publicació, de conformitat amb el que s'establix en els articles 10 i 46 de la Llei de la Jurisdicció Contenciosa Administrativa.  
Esta resolució entrarà en vigor el dia que es publique en el Diari Oficial de la Comunitat Valenciana, i serà aplicable a totes les pòlisses de fruiters subscrites per al Pla d'Assegurances Agràries Combinades de 2009.  
València, 18 de desembre de 2009.- La directora general de Producció Agrària: Laura Peñarroya Fabregat.